Obama, Medvedev nënshkruajnë marrëveshjen për pakësimin e armëve bërthamore
Traktati shkurton arsenalet e të dy vendeve me gati 30 përqind duke e lënë secilin me rreth 1 mijë e 500 armë strategjike bërthamore
Në një sallon luksoz, të dy vendet ranë dakort të pakësojnë arsenalet e tyre. Presidenti Barak Obama dhe Dmitri Medvedev nënshkuan traktatin e parë të rëndësishëm të armëve bërthamore në gati dy dekada. Zoti Obama tha se traktati është një hap i rëndësishëm përpara për sigurinë botërore. Udhëheqësi rus tha se negociatat e njëvjeçare ishin të vështira por puna e të dyja palëve solli sukses. Traktati kërkon që Shtetet e Bashkuara dhe Rusia të shkurtojnë inventarin e mbushjeve bërthamore me një të tretën gjatë shtatë vjetëve. Marrëveshja kërkon gjithashtu përgjysmimin e numrit të raketave, nëndetëseve dhe bombarduesve që i mbajnë këto armë. Zoti Obama tha se përveç kësaj, traktati u hap rrugën bisedimeve të mëtejshme me Rusinë për pakësimin e armëve, kryesisht atyre bërthamore me rreze të shkurtër veprimi. Traktati zëvendëson atë të vitit 1991 të nënshkruar nga presidenti amerikan George H.W. Bush dhe presidenti rus Mikhail Gorbachev. Në takimin e tyre prej një orë e gjysmë para ceremonisë, Presidenti Obama i bëri thirrje zotit Medvedev të mbështesë sanksionet e reja të OKB-së kundër Iranit lidhur me programin e tij të pasurimit të uraniumit. Udhëheqësi rus tha se çështja nuk ka të bëjë me vendosjen apo jo të sanksioneve por formulimi i tyre. Traktati bërthamor duhet të nënshkruhet nga Duma ruse dhe Senati amerikan. Miratimi rus thuhet të jetë pothuajse i sigurtë. Shumë ekspertë thonë se miratimi në Senatin amerikan nuk është i sigurtë por se perspektiva duket optimiste.